બીજો પ્રસંગ વળી વધારે રસપ્રદ છે. ૧૯૪૬ના ડિસેમ્બરની ત્રીજીથી છઠ્ઠી દરમિયાન બે પક્ષો વચ્ચે એકમતી થાય તેવા રાજકીય ઉદ્દેશથી અંગ્રેજ સરકારે ચાર મહાનુભવોને ઈંગ્લેન્ડ આમંત્રેલા. એ ચાર હતા : ઝીણા, લિયાકતઅલી ખાન, પંડિત નેહરુ અને બલદેવ સિંહ. મંત્રણાઓ થઈ, પરંતુ પરસ્પર વિશ્વાસનો અભાવ હતો તેથી ખાસ કશું પરિણામ આવ્યું નહીં. નેહરુ અને બલદેવ સિંહ દેશ પાછા ફર્યા. ઝીણા અને લિયાકત થોડુંક વધારે રોકાયા. તે વખતે અમેરિકાથી પાછા ફરતી વખતે ઝીણાના સ્વજન એવા કાનજી દ્વારકાદાસ લંડનમાં રોકાયા અને ઝીણાને મળ્યા. કાનજી દ્વારકાદાસે એ મુલાકાતનું વર્ણન આવા શબ્દોમાં કર્યું છે : ‘મને તેઓ માંદા અને નિરાશ જણાયા. મેં એમને કહ્યું કે દેશમાં શું ચાલી રહ્યું છે તેની જ મને તો સમજ નથી પડતી.’ ઝીણાએ વળતો જવાબ આપ્યો : ‘દેશ ? ક્યો દેશ ? હવે તો માત્ર હિંદુઓ છે અને મુસલમાનો છે.’